钦定古今图书集成/历象汇编/乾象典/第088卷 > 性理会通 > 《喜雪赋》范纯仁
## 钦定古今图书集成/历象汇编/乾象典/第088卷 > 性理会通 > 《喜雪赋》范纯仁

余谪守于山城兮，惟土瘠而民穷。加农事之卤莽兮，
仰雨旸之适中。昧丰凶之迭有兮，盖天道犹张弓。虽
唐商之盛兮，亦难恃乎全功。赖睿明之在上兮，常十
雨而五风。偶愆阳之微沴兮，候甫涉乎季冬。既四聪
之旁达兮，复亲览乎奏封。诏祷祠于群望兮，戒守牧
以稠重。迈成汤之忧民兮，轸渊衷而有忡。宜小臣之
承命兮，增惕惧而虔恭。岂人子之失职兮，烦慈父而
尸饔。走名山以展祀兮，忘崖巇而《谷穹》。致帝命之下
宁兮，爰震起乎蛰龙。矧圣人之先天兮，固天心之所
同。降嘉雪于八纮兮，与和气而并充。唯骏德之昭格
兮，方有变乎时雍。宁止瑞于一朝兮，获麦黍之芃芃。
民既富而后教兮，将神化之日隆。当刑清而讼息兮，
士得委蛇而自公。“嗟一人之馀庆兮，赉亿兆以何丰！”